ড্রিঙ্ক অ্যান্ড ড্রাইভ মামলায় কোন প্রমাণ বাধ্যতামূলক, জানাল হাইকোর্ট

ওয়েব ডেস্ক: মদ্যপ অবস্থায় গাড়ি চালানোর (Drink and Drive) অভিযোগের ক্ষেত্রে ব্রিদালাইজার (Breathalyzer) মেশিনের অরিজিনাল প্রিন্ট আউট থাকা বাধ্যতামূলক, লিখিত কোনও রিপোর্ট প্রমাণ হিসেবে এক্ষেত্রে গ্রাহ্য হবে না। এক মামলায় এই রায় দিল কেরালা হাইকোর্ট (Kerala High Court)।

মোটর ভেহিকল আইনের ধারা ২০৩ অনুযায়ী সন্দেহজনক গাড়িচালকের ব্রিদালাইজার পরীক্ষার অরিজিনাল প্রিন্ট আউটকেই প্রমাণ হিসেবে একমাত্র গ্রাহ্য করা হবে। এমন পরীক্ষা করার পর টাইপ করে অথবা হাতে লিখে তৈরি রিপোর্ট কোনওভাবেই গ্রাহ্য হবে না, জানান বিচারপতি ভিজি অরুণ (Justice VG Arun)।

আরও পড়ুন: বিরোধীদের খোঁচা, লোকসভায় মহাকুম্ভের জয়গান গাইলেন মোদি

মদ্যপ অবস্থায় বেপরোয়াভাবে মোটরবাইক চালানোর অভিযোগ আনা হয়েছিল এক ব্যক্তির বিরুদ্ধে। সেই অভিযোগকে চ্যালেঞ্জ করে আদালতে আবেদন করেন তিনি। আবেদনকারীর দাবি, কোনও আইনসম্মত প্রমাণ ছাড়াই পুলিশ অজ্ঞাত কারণে মামলা সাজিয়েছে। প্রথমত, ব্রিদালাইজার পরীক্ষার পর মেশিন থেকে কোনও প্রিন্ট আউট নেওয়া হয়নি।

দ্বিতীয়ত মোটর ভেহিকল আইন (Motor Vehicles Act) অনুযায়ী সন্দেহজনক ব্যক্তিকে গ্রেফতার করার দুই ঘণ্টার মধ্যে মেডিক্যাল পরীক্ষা করাতে হয়। সেটাও করা হয়নি। মেশিনের কোনও প্রিন্ট আউট ছাড়া একটি টাইপ করা রিপোর্ট এক্ষেত্রে পেশ করা হয়েছে। তাই পুলিশি অভিযোগের কোনও প্রামাণ্যতা নেই জানিয়ে মামলা খারিজ করেছে উচ্চ আদালত।

দেখুন অন্য খবর: